Document ID: 31986R0411

*****
ΚΑΝΟΝΙΣΜΟΣ (ΕΟΚ) αριθ. 411/86 ΤΗΣ ΕΠΙΤΡΟΠΗΣ
της 24ης Φεβρουαρίου 1986
όσον αφορά τη χρησιμοποίηση παλαιών εντύπων αδειών για πιστοποιητικά εισαγωγής, εξαγωγής και προκαθορισμού για τα γεωργικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3793/85 (2), και ιδίως το άρθρο 12 παράγραφος 2, άρθρο 15 παράγραφος 5, άρθρο 16 παράγραφος 6 και το άρθρο 24, καθώς και τις αντίστοιχες διατάξεις άλλων κανονισμών περί της κοινής οργανώσεως των αγορών στα γεωργικά προϊόντα,
Εκτιμώντας:
ότι τα έντυπα που αναφέρονται στο παράρτημα Ι του κανονισμού (ΕΟΚ) αριθ. 3183/80 της Επιτροπής (3) τροποποιήθηκαν από τον κανονισμό (ΕΟΚ) αριθ. 3826/85 (4), προκειμένου να ληφθεί υπόψη η προσχώρηση της Ισπανίας και της Πορτογαλίας· ότι τα κράτη μέλη διαθέτουν μεγάλα αποθέματα των εντύπων αυτών με την παλαιά διατύπωση· ότι τα έντυπα με την εν λόγω διατύπωση μπορεί ακόμη να χρησιμοποιηθούν· ότι πρέπει να καθοριστεί προθεσμία για τη χρησιμοποίηση αυτών των εντύπων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των ενδιαφερομένων επιτροπών διαχειρίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πιστοποιητικά και τα αποσπάσματα αυτών, που συντάχθηκαν σύμφωνα με τα υποδείγματα που αναφέρονται στο παράρτημα Ι του κανονισμού (ΕΟΚ) αριθ. 3183/80 στη διατύπωση που ισχύει στις 31 Δεκεμβρίου 1985, μπορούν να εκδίδονται μέχρι τις 31 Δεκεμβρίου 1987.
Άρθρο 2
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Φεβρουαρίου 1986.

Labels: 3